
Добромира Мурджева

Директор ДГ " Синчец"


ПРАВИЛНИК

ЗА ВЪТРЕШНИЯ ТРУДОВ РЕД на ДГ „ СИНЧЕЦ „ 
за учебната 2025/2026 г.
ГЛАВА ПЪРВА
ОБЩИ ПОЛОЖЕНИЯ
Чл. 1. С този правилник се урежда организацията на труда в ДГ “Синчец” с. Браниполе на основание чл. 181, ал.1 от Кодекса на труда и издадените за неговото прилагане нормативни актове, ЗПУО, Наредба № 5/03.06.2016г. на МОН, Наредба № 9 от 19 август 2016 г. за институциите в системата на предучилищното и училищното образование, Наредба № 8 за информацията и документите за системата на предучилищното и училищното образование, други нормативни документи на МОН, Конвенцията за правата на детето, Закона за закрила на детето от 2000 г. и др.
Чл. 2. Правилникът конкретизира правата и задълженията на служителите и на работодателя по трудовите правоотношения.

Чл. 3. В правилника са формулирани общите изисквания към членовете на трудовия колектив, като същите се задължават да изпълняват изискванията за трудовата дисциплина. Конкретните изисквания са определени в длъжностни характеристики.

В правилника се определят правата и задълженията и на родителите на приетите деца. Чл.4.Директорът на ДГ” Синчец „ издава правилника за вътрешния трудов ред, след като проведе предварителни консултации с представителите на синдикалните организации в детската градина и с представителите на работниците и служителите по чл. 7, ал. 2 от Кодекса на труда.
УСТРОЙСТВО  НА ДЕТСКАТА ГРАДИНА
Чл. 5. ДГ „ СИНЧЕЦ „с.Браниполе е  институция в системата на предучилищното и училищно образование ,в която се отглеждат, възпитават, социализират и обучават деца от 2-годишна възраст до постъпването им в първи клас в съответствие с ДОС за предучилищно образование.
Чл. 6. (1) ДГ „ СИНЧЕЦ „с.Браниполе е общинска детска градина и има:

1. Седалище – с.Браниполе, ул.“ Синчец „ №2 
2. Собствен кръгъл печат

3. Единен идентификационен код 1602622
(2) Сградата, дворът и имуществото на детската градина са публична общинска собственост.

Чл. 7. ДГ „ СИНЧЕЦ „с.Браниполе е предучилищна детска градина с 6 групи/ 1 яслена и 5 градински/ , в която работят 11 учители и  12 служители, обслужващ персонал,1педагог ДЯ  и  1 мед.сестра ДЯ. Финансира се от община  „ Родопи” и  държавния бюджет.

Чл. 8. Режимът на работа в детската градина е двусменен с работно време от 6,30 ч. до 18,30 ч.

Чл. 9. През летния период, зимната и пролетната ваканция и при намаляване броя на децата под определения от общината минимум детската градина работи със сборни групи по изготвен от директора график.

ПРИЕМ НА ДЕЦАТА, ПРАВА И ЗАДЪЛЖЕНИЯ НА РОДИТЕЛИТЕ
Чл. 10. Приемът на децата в ДГ „ СИНЧЕЦ”с.Браниполе се осъществява по утвърден механизъм/Правила за кандидатстване, приемане  и записване на деца в общинските детски градини на територията на община „ Родопи „/ .

Чл. 11. Изписването на децата става:

1. по желание на родителите;

2. в края на учебната година за подготвителната за училище група (31 май);

3. при несъгласувано отсъствие за повече от 3 месеца;

4. при грубо и системно нарушаване на Правилника за дейността и заповеди на директора.

Чл. 12. Подготовката на децата за училище две години преди постъпването им в първи клас се извършва в  подготвителни групи с нарочна молба на родителите, депозирана при директора..
Чл. 13. В края на учебната година (31 май) на децата, завършили подготвителна група, се издава удостоверение за задължително предучилищно образование, по ред ,определен с държавния образователен стандарт за предучилищно образование.
Чл. 14. Децата от трета и четвърта подготвителна група се преместват в друга детска градина с удостоверение за преместване.

Чл. 15. В подготвителните групи се допуска отсъствие на децата само по уважителни причини след подадена молба до директора на детското заведение в размер на 10дни.

Чл. 16. Децата се приемат сутрин най-късно до 8,30 ч. и се предават след 16.00 ч., както и по желание на родителите в удобно за тях време след предварително договаряне с учителите в групите.

Чл. 17. От 6,30 ч. до пристигането на учителите от І смяна в 7,00 ч. децата се приемат от помощник възпитател или чистач І смяна.
Чл. 18. Предаването на децата сутрин става лично от родителите на
 учител , помощник-възпитателя. В противен случай детската градина и служителите не носят отговорност за живота и здравето на детето.

Чл.19.1. Детската градина не се намесва в семейните взаимоотношения, породени от развод на родителите, като детето се издава на познат възрастен, без да се взема страна.

2. Ако има забрана или съдебно решение за недопускане до детето, родителят е задължен писмено да уведоми директора за това и посочи лицата, от които и на които да се предава детето.

Чл. 20. При необходимост след 18,30 ч. до пристигането на родителите децата се изпращат лично от учителя на групата и помощник-възпитателя от втора смяна.

1. При не вземане на детето от родителите до 18.30 ч. и невъзможност да се осъществи контакт с тях се уведомява  полицейското  управление.

Чл. 21. Не се допуска носенето от децата при идването им сутрин на детска градина на опасни играчки, остри предмети, лекарства или други, застрашаващи здравето им вещи и предмети.

Чл. 22. Родителите се задължават да не водят децата си на детска градина със скъпи вещи и предмети, които лесно могат да бъдат загубени или повредени (златни обици, гривни, накити и други подобни).

Чл.23.Родителите имат право да изказват мнение и препоръки във връзка с възпитанието и обучението на своите деца.

Чл. 24. Родителите оказват съдействие за опазване чистотата и реда в помещенията и двора на детското заведение и се съобразяват с изискванията на РЗИ и разпоредбите на директора.

Чл. 25. Родителите оказват съдействие на учителите и медицинските специалисти при изграждането на необходимите здравно-хигиенни навици.

1. Уведомяват своевременно за заразни заболявания на детето си.

2. Не водят на градина болни или не доизлекувани децата си.

3. Съобщават за специфични временни или трайни алергии, хранителни, хигиенни или други навици.

Чл.26. Детската градина и учителите не носят отговорност за живота и здравето на дете, чиито родители умишлено са укрили данни за сериозно, вродено, хронично или друго заболяване (епилепсия, психични отклонения, вродени аномалии и др.), застрашаващи пряко или косвено живота на детето.

Чл.27. Родителите са длъжни да спазват всички изисквания на Правилника за вътрешен ред на детското заведение.

ГЛАВА ВТОРА

ТРУДОВИ ПРАВООТНОШЕНИЯ

РАЗДЕЛ I
ТРУДОВ ДОГОВОР
Чл. 28. Трудов договор се сключва между служителя и работодателя.

Чл. 29. Трудовият договор се сключва в писмена форма и се подписва от двете страни в два екземпляра, единият остава в детската градина, а другият се връчва незабавно срещу подпис на служителя.

Чл. 30. Началото на изпълнението, времетраенето и съдържанието на трудовия договор се уреждат съобразно КТ, като се отчитат договореностите в КТД на национално и общинско равнище и равнище детска градина.

Чл.31.При сключване на трудовия договор директорът запознава служителя с трудовите задължения, произтичащи от заеманата длъжност или изпълняваната работа.

Чл.32. Предметът и обхватът на дейността на различните категории служители се определят със съответната длъжностна характеристика.

Чл. 33. При изменение на трудовото правоотношение се спазват разпоредбите на чл. 118 и чл. 119 от КТ.

Чл. 34. Документите, които са необходими за сключване на трудов договор, са:
   1. заявление свободен текст; 

   2. професионална автобиография; 

   3. лична карта или друг документ за самоличност, който се връща веднага на лицето;

  4. документ за придобито образование, квалификация, правоспособност, научно звание, научна или професионално-квалификационна степен; 

5. документ за стаж по специалността за педагогически кадри, трудова книжка или препис извлечение за трудовия стаж; 

6. документ за медицински преглед при първоначално постъпване на работа и след преустановяване на трудова дейност по трудово правоотношение за срок над 3 месеца; 

7. свидетелство за съдимост, ако са изтекли повече от шест месеца от прекратяването на последния трудов договор, издаден от Национална следствена служба; 

8. документ за проведен медицински преглед, удостоверяващ че кандидатът не се води
 на диспансерен отчет за психично заболяване, съгласно Наредба № 4/ 24. 10. 2016г. на МЗ.
Чл.35. Трудово правоотношение между страните се създава от момента на сключването на трудовия договор и те са длъжни да изпълняват задълженията си по него.

Чл.36. Началото на изпълнението, времетраенето, и съдържанието на трудовия договор се уреждат съобразно КТ.

Чл. 37. Съдържанието на трудовия договор се определя от:

– ЗПУО; Кодекса на труда;

– Колективния трудов договор;

– Индивидуалния трудов договор.

Чл. 38. С трудовия договор се определят мястото и характерът на изпълняваната работа и трудовото възнаграждение.

Чл.39. Съдържанието на трудовия договор включва условията, които определят правата и задълженията на работника или служителя и тези на директора.
Чл.40. Условията на трудовия договор са законови – тези, които са отразени в КТ и други нормативни документи, и необходими – място и характер на работа, предмет на дейност, обем на работа, условия на труд и трудови възнаграждения:

Предметът и обхватът на дейността се определят със съответната длъжностна характеристика.

Чл. 41. Трудови договори се сключват при условията и реда на КТ.

РАЗДЕЛ II
ПРОЦЕДУРА И МЕТОДИ ЗА ПОДБОР НА ПЕДАГОГИЧЕСКИ СПЕЦИАЛИСТИ
Чл. 42.. Назначаването на педагогическите кадри се извършва при спазване на КТ и НАРЕДБА № 15 от 22.07.2019 г. за статута и професионалното развитие на учителите, директорите и другите педагогически специалисти.
Чл. 43. (1) За заемането на длъжността „учител“ се изисква диплома за завършена степен на висшето образование „бакалавър“ или „магистър“.

(2) За заемане длъжностите „старши“ и „главен учител“ се спазват изискванията от Наредбата за кариерното развитие на учителите.

Чл. 44. За педагогически  специалисти не могат да се назначават лица, които:

1. са осъдени на лишаване от свобода с влязла в сила присъда за умишлено престъпление;

2. са лишени от право да упражняват професията си;

3. страдат от заболявания, които застрашават живота или здравето на децата, определени със заповед на министъра на образованието, младежта и науката, съгласувана с министъра на здравеопазването.

Чл. 45. (1) Процедура и методи за подбор на кадри: 

1. извършва се чрез подбор по документи от комисия определена със заповед на Директора;

2. проучване на определен списък от документи, представени от кандидата 

3. провеждане на събеседване.

(2) Критериите за подбор на педагогическият персонал са: 

1. изрядна и пълна документация; 

2. образователно-квалификационен ценз;

3. допълнителна професионална квалификация; 

4. професионален опит;

Чл. 46. Директорът на детската градина обявява свободните работни места в бюрото по труда и в РУО , Дирекция „ОСДКСТ“ – община  „Родопи” в тридневен срок от овакантяването им.

Чл. 47. Обявата на директора трябва да съдържа:

1. Точното наименование и адрес на детската градина;

2. Описание на свободната щатна длъжност или длъжността, която ще бъде заета на основание чл. 68,ал.1 т. 3 КТ (до завръщането на титуляра);

3. Изискванията за заемане на длъжността съобразно придобитото образование, професионална квалификация и правоспособност, определени от НАРЕДБА № 15 от 22.07.2019 г. за статута и професионалното развитие на учителите, директорите и другите педагогически специалисти на МОН;

4. Началния и крайния срок за подаване на документи.

РАЗДЕЛ III
ДОПЪЛНИТЕЛЕН ТРУД ПО ТРУДОВ ДОГОВОР
Чл.48. При извършване на допълнителен труд по трудов договор се спазват разпоредбите на раздел IX от КТ.

РАЗДЕЛ IV
ИЗМЕНЕНИЕ НА ТРУДОВОТО ПРАВООТНОШЕНИЕ
Чл. 49. Предмет на изменение на трудовия договор може да бъде всяка договорна клауза след писмено съгласие между страните.

Чл. 50. Директорът може едностранно да увеличи трудовото възнаграждение на работника или служителя.

Чл. 51. При изменение на трудовото правоотношение се спазват разпоредбите на чл. 118 и чл. 119 от КТ.

Чл. 52. Директорът може да бъде командирован от началника на РУО след съгласуване с финансиращия орган.

Чл. 53. При командироване на служители се спазват разпоредбите на КТ и наредбата за командировките в страната.

РАЗДЕЛ V
ТРУДОВО ВЪЗНАГРАЖДЕНИЕ
Чл. 54. Трудовото възнаграждение се изплаща в пари на служителя по карта  окончателно всеки месец .

Чл. 55. Размерът на трудовото възнаграждение се определя съгласно Наредба №4 / 20.04.2017г.за нормиране и заплащане труда на педагогическите специалисти, и Наредба за изменение и допълнение на Наредба № 4/ изм.обн. ДВ бр.8/2019г.;изм.и доп. бр.7/2020г.;доп.бр.92/2020г.;изм.;доп.ДВбр.25/29.03.2022;изм.и доп.ДВ бр.71/02.09.2022г.
изм.и доп.ДВ бр.75/01.09.2023.
Чл.56. Нормите за задължителна преподавателска работа на  на педагогическия персонал се определят с Наредба № 4/20.04.2017г.  и Наредба за изменение и допълнение на Наредба № 4/ изм.обн. ДВ бр.8/2019г.;изм. и доп. бр.7/2020г.;доп.бр.92/2020г/.;изм.;доп.ДВбр.25/29.03.2022;изм.и доп.ДВ бр.71/02.09.2022г.
изм.и доп.ДВ бр.75/01.09.2023
Чл. 57. Допълнителните и другите трудови възнаграждения на трудовия колектив в детската градина се изплащат при спазване на гл. XII, раздел III от КТ и Вътрешни правила за работна заплата .
Чл. 58. Членовете на трудовия колектив в детското заведение получават допълнително трудово възнаграждение/при възможност на общината /, разделено на три плащания и уредено чрез вътрешни правила в рамките на бюджетната година.

РАЗДЕЛ VI
ПРЕКРАТЯВАНЕ НА ТРУДОВОТО ПРАВООТНОШЕНИЕ
Чл. 59. С прекратяване на трудовия договор престава да съществува трудово правоотношение.

Чл. 60. Прекратяването на трудовия договор се извършва при спазване на разпоредбите на КТ.

Чл. 61. Прекратяването на трудовия договор става с писмена заповед на директора, в която точно е отразено основанието на съответния член от КТ, въз основа на който става прекратяването.

Чл. 62. Издадената заповед се връчва лично на работника или служителя.

Чл.63. Причините за прекратяването на трудовия договор и датата се вписват в трудовата книжка на работника или служителя.

Чл.64.При прекратяването на трудовото правоотношение директорът или упълномощеното от него длъжностно лице предава незабавно трудовата книжка на работника или служителя.

Чл.65. Ако трудовата книжка не бъде лично връчена, директорът я изпраща по пощата с препоръчано писмо с обратна разписка.

Чл.66.Паричните обезщетения при прекратяване на трудово правоотношение се изплащат при спазване на законовите разпоредби на КТ.

Чл.67. При прекратяване на трудовото правоотношение с работник или служител на основание чл. 328, ал. 1, т. 2, 3, 5, 11 и чл. 330, ал. 2, т. 6 от КТ задължително се спазват разпоредбите на чл. 333 от КТ и Наредба № 5 за болестите, при които работниците, боледуващи от тях, имат особена закрила съг­ласно чл. 333, ал. 1 от КТ.

ГЛАВА ТРЕТА

РАБОТНО ВРЕМЕ, ПОЧИВКИ И ОТПУСКИ

РАЗДЕЛ I
     РАБОТНО ВРЕМЕ И ПОЧИВКИ

Чл. 68. Детската градина работи целогодишно на петдневна работна седмица от 6,30 ч. до 18.30 ч.

Чл. 69. (1) Работното време на директора е от 8,00 до 16,30 часа с почивка 12,30–13,00 часа.Приемно време:вторник -8.30до 10.30;четвъртък13.30-15.00ч.
(2) Когато директорът изпълнява ЗНПР  е с работно време, както следва:

I смяна – 7,00–15,30 часа;

II смяна – 10,00–18.30 часа.

Чл. 70. (1) Всички учители работят със заетост, регламентирана от КТ – 8 часа дневно. В рамките на установеното работно време те са длъжни да бъдат в детската градина за изпълнение на ЗНПР – 30 часа седмично, за участие в ПС, родителски срещи, методически сбирки, възпитателна дейност, както и за изпълнение нарежданията на директора. След изпълнение на посочените задължения учителите могат да бъдат извън детската градина за подготовка и самоподготовка на ВОР.

(2) Учителите от І смяна работят от 7,00 ч. до 13,00 ч., учителите ІІ смяна работят от 12,00 ч. до 18,30 ч. и отговарят за здравето и живота на децата в рамките на работното си време. Учителят от І смяна не напуска работното си място, докато не дойде колегата му от ІІ смяна.

(3) Учителят няма право да сменя смяната си, без да е получил за това разрешение от директора, което е поискал предварително с писмена молба.

(4) При смесване на групи учителят е длъжен да предаде децата на колегата си от другата група по списък.

(5) В рамките на установеното работно време учителите са длъжни да бъдат в детската градина за:

1.изпълнение на задължителната норма преподавателска заетост съгласно Наредба
№ 4/ 20.04.2017 г. на МОН за нормите за задължителна преподавателска работа и
нормативите за численост на персонала в системата на предучилищното образование
и утвърдения Списък образец № 2 за учебната година;
2. участие в педагогически съвети и провеждани оперативки;

3. групови и общи родителски срещи;

4. сбирки на методическите комисии;

5. провеждане на възпитателна работа;

6. срещи и консултации с родители;

7. участие в квалификационни форми, обмяна на опит и други мероприятия от програмата на детското заведение;

8. други задачи, възложени за изпълнение от директора, произтичащи от заеманата длъжност.

(6) След изпълнение на изброените задачи учителите могат да бъдат извън ДГ за подготовка и самоподготовка на учебния процес.

Чл. 71. Работно време и почивки на непедагогически персонал:

(1) Медицинската сестра работи от 7,00 ч. до 15,30 ч. с почивка от 12,30 до 13,00 ч. Длъжностната характеристика е изработена от кмета на Общината .

(2) Пом.възпитатели и чистачи  работят на смени:


І смяна – от 6,30 ч. до 15,00 ч.;


Почивка от 10,45 ч. до 11,15 ч.;


ІІ смяна – от 10,00 ч. до 18,30 ч.;


Почивка от 14,00 ч. до 14,30 ч.

Същите при напускане на обекта след ІІ смяна задължително проверяват и затварят прозорци, кранове, гасят осветлението в стаите, попълват режимната тетрадка, пускат дежурното осветление.
Чл. 72. 1. Графикът на смените може да бъде променян от директора при отсъствие на персонал, сливане на групи и/или друга необходимост до възстановяване на нормалния ритъм 
 на 
работа.
     2. Служителите могат да променят смяната си при възникнала необходимост, само след
получено разрешение от директора и създадена организация на работа със сменящия ги
колега.
     3. Работното време на персонала се изменя при ремонтни дейности, спрямо нуждите на
детското заведение.
4. Работникът/ служителят е длъжен да представи болничният лист или да уведоми
Директора до 2 работни дни от издаването му / чл. 9 от Наредбата за медицинска
експертиза/. В случай, че това не е направено, лицето ползва неплатен отпуск
5. Не уведомяването на директора се счита за нарушение на трудовата дисциплина.

6.Промени се допускат само при условие, че не се нарушава нормалният ритъм на работа.
  7. Работниците и служителите са длъжни да спазват установените в предходните
алинеи начало и край на работния ден. Те са длъжни да бъдат на работните си места (в
работните помещения) преди началото на работния ден и до неговия край.
  8 В случаите, когато работниците и служителите не могат да се явят на време на работа
те са длъжни своевременно да уведомят за това директора, както и завеждащ
административна служба за извършване на адекватни промени в графика на работа.
9. В случаите, когато на работниците или служителите се налага да напуснат работа
преди края на работното време, те могат да направят това само след уведомяване
(разрешение) на директора.
10. След ползване на отпуск, работниците и служителите са длъжни да се свържат с
директора в денят преди завръщането им на работа, за да се информират относно графика.
Чл. 73. Почивките в работния ден се ползват при спазване на изискванията на Раздел трети от КТ и Наредба за работното време, почивките и отпуските.

Чл. 74. Непедагогическият персонал, който е на осемчасов работен ден, ползва почивка от 30 мин., която не се включва в работното време както следва:


1. ЗАС, мед. специалист, готвач, пом.готвач, от 12,00 ч. до 12,30 ч.;


2.Огняр в отоплителния сезон11.00ч.до 12.00ч. През другото време от 12.00до 12.30ч.
Чл. 75. Празничните дни през учебната година се ползват съгласно чл. 154 от КТ.

Раздел   II
ОТПУСКИ
Чл. 76. Отпуските на педагогическия и непедагогическия персонал се определят и се ползват при спазване на разпоредбите на КТ и Наредбата за работно време, почивките и отпуските и КТД.

Чл.77. Директорът ползва платен годишен отпуск в размер на 56 работни дни, от които по чл. 155, ал. 3 от КТ – 48 работни дни и 8 работни дни по КТД за работа на ненормиран работен ден.

Чл. 78. Размерът на основния платен годишен отпуск на основание чл. 156 А от КТ и КТД  Д01-197 /17.08.2020г. г. за работещите в системата на предучилищното и училищно образование.  е както следва:

по чл. 155, ал. 4 от КТ – 28 работни дни/непедагогически персонал/;

по чл. 155, ал. 5 от КТ и чл. 24, ал. 1 от Наредбата за работното време почивките и отпуските за педагогическите кадри – 56 работни дни.

Чл. 79. На служителка или работничка от системата на  предучилищното и училищно образование при условията на чл. 168 от КТ с две живи деца до 18 г. – 2 работни дни, а с 3 и повече живи до 18 г. – 4 работни дни за всяка календарна година.
Чл. 80. За повишаване квалификацията на учителите се разрешава платен служебен отпуск по смисъла на чл. 161 от КТ.

Чл. 81. Платеният годишен отпуск на учителите се ползва през ваканциите, като по изключение при важни причини може да се ползва и през учебната година.
Ползването на платен годишен отпуск се извършва въз основа на писмено заявление
от работника.
(Ползването му настъпва след получаване на писмено разрешение, оформено като
заповед за предоставяне на платен годишен отпуск.
(Работодателят има право да предостави платения годишен отпуск на работника или
служителя и без негово съгласие при ползване на отпуска едновременно от всички
работници и служители, както и в случаите, когато работникът или служителят след
покана от работодателя не е поискал отпуска си до края на календарната година, за
която се полага.
  (Нов - ДВ, бр. 28 от 2020 г., в сила от 13.03.2020 г.) (1) (Доп. - ДВ, бр. 44 от 2020 г.,
в сила от 14.05.2020 г.) Когато поради обявено извънредно положение или обявена
извънредна епидемична обстановка със заповед на Директора или със заповед на
държавен орган е преустановена работата на детската градина, на част от нея или на
отделни работници и служители, Директорът има право да предостави платения
годишен отпуск на работника или служителя и без негово съгласие, включително на
работник или служител, който не е придобил 8 месеца трудов стаж.
Чл. 82. Директорът и синдикалните организации изготвят план-графика за ползването на платените годишни отпуски на работниците и служителите.

ГЛАВА ЧЕТВЪРТА

ОСНОВНИ ЗАДЪЛЖЕНИЯ НА СТРАНИТЕ ПО ТРУДОВОТО ПРАВООТНОШЕНИЕ

РАЗДЕЛ I
ЗАДЪЛЖЕНИЯ НА РАБОТОДАТЕЛЯ

ДИРЕКТОР
Чл. 83. Директорът на детската градина е длъжен да осигури на педагогическия и непедагогическия персонал необходимите условия за изпълнение на работата по трудовото правоотношение, за която са се уговорили, като осигури:

1. необходимите условия за изпълнението на работата, която е определена при възникване на трудово правоотношение;

2. работно място и условия в съответствие с характера на работата;

3. здравословни и безопасни условия на труд;

4. указание за реда и начина на изпълнение на трудовите задължения и упражняване на трудовите права, включително запознаване с Правилата на вътрешния трудов ред, с Правилата на здравословни и безопасни условия на труд, с Правилника за дейността на детското заведение, с Плана за действие при бедствия, аварии и катастрофи.

Чл. 84. Длъжен е да пази достойнството на персонала или служителя по време на изпълнение на работата по трудово правоотношение.

Чл. 85. Длъжен е да изплаща в установените срокове на членовете на трудовия колектив уговореното трудово възнаграждение за извършена работа и да ги осигури за всички осигурителни социални рискове съгласно условия и по реда, установени в отделен закон – според нормативните уредби и Вътрешните правила за работна заплата.

Чл. 86. Длъжен е да създаде условия на учителите да повишават професионалната си квалификация в организирани форми на обучение и чрез самостоятелна подготовка.

Чл.87.Орган за управление и контрол на Държавна и общинска институция в системата на ПУО е директорът/чл.257 от ЗПУО/:

    1. Директорът управлява  и представлява съответната институция

2.Директорът организира, контролира и отговаря за цялостната дейност на институцията ;

3.Спазва и прилага ДОС;

4.Осигурява безопасни условия на възпитание, обучение и труд и разработва Правилник за осигуряване на безопасни и здравословни условия на възпитание, обучение и труд;

5. Представлява институцията пред органи, организации и лица и сключва договори с юридически и физически лица по предмета на дейност в съответствие с предоставените му правомощия;

6. Разпорежда се с бюджетните средства;

7. Сключва и прекратява трудови договори с учители, служители и работниците;

8. Награждава и наказва учители и служители в съответствие с КТ, ЗПУО;

9. Организира приемането на деца и възпитанието и обучението им в съответствие с ДОС;

10. Подписва и подпечатва документи за преместването на деца, за завършена подготвителна група, съхранява печата на детската градина;

11.Съдейства на компетентните органи да установяване на допуснати нарушения;

12.Контролира и отговаря за правилното водене и съхраняване на задължителната документация;

13. Осигурява условия за безопасни условия на възпитание, обучение и труд;

14. Изготвя длъжностно разписание на длъжностите и работните заплати;

15. Разработва до 30 септември на учебната година планове за действия при бедствия, аварии, катастрофи и пожари съвместно с местните структури;

16. Осигурява пожарна безопасност чрез спазване на действащите норми, правилници, наредби и предписания. Два пъти през учебната година осигурява провеждане на тренировки за действия при евакуация;

16. Организира учредяването и осигурява обучение на комитет или група по условия на труд;

17. Утвърждава и изпълнява програма за оценяване на риска, като прилага методика за оценяване на риска;

18.Утвърждава програма за изпълнение на предприетите мерки, определени срокове и отговорници;

19.Осигурява задължителни медицински прегледи на работещите и осигурява условия за здравно-профилактична дейност;

20. Осигурява на работещите подходящо обучение по здравословни и безопасни условия на труд в съответствие със спецификата на всяко работно място;

21. Установява, разследва, регистрира и отчита трудовите злополуки;

22. Разработва и утвърждава списък на работните места и видове работа, за които осигурява лични предпазни средства и специално работно облекло, като определя вида и сроковете за износване и условията за ползването им;

23.Заявява необходимите средства за изпълнение на дейностите, осигуряващи здравословни и безопасни условия на възпитание, обучение и труд пред финансиращите органи;

24.Грижи се за обогатяване на материалната и дидактичната база в детската градина;

25.Организира вътрешния контрол на дейността на целия персонал съобразно нормативните документи и дава препоръки за подобряване на работата;

26. Организира разработването, приемането и реализирането на годишния комплексен план на датската градина;

27.Изготвя длъжностно разписание на персонала и утвърждава поименно разписание на длъжностите и работните заплати;

28. Отговаря за воденето на задължителната документация според ДОС за информацията и документите в системата на предучилищното и училищно образование.

29.Отговаря за изпълнението на финансовата система в детската градина;

30. Осигурява прозрачност при работа в условията на делегиран бюджет.

Чл. 88. Като председател на Педагогическия съвет директорът осигурява

изпълнение на решенията му.

Чл. 89. Разпорежданията на директора са задължителни за целия педагогически и непедагогически персонал в детската градина.

Чл. 90. (1) При отсъствие на директора за срок по-малък  от 60 календарни той се замества от определен със заповед за всеки конкретен случай заместник- директор ,а при невъзможност-определен със заповед педагогически специалист от институцията .
(2)при отсъствие на директора  за срок по дълъг от ал1.и Кметът на общината сключва трудов договор с друго лице за временно изпълняване на длъжността „директор“.

Чл. 91. Директорът на детската градина може да бъде командирован от Кмета на общината .
РАЗДЕЛ II

 ЗАДЪЛЖЕНИЯ НА РАБОТНИЦИТЕ,СЛУЖИТЕЛИТЕ И ПЕДАГОГИЧЕСКИТЕ СПЕЦИАЛИСТИ
Чл. 92. Учителят в детската градина е длъжен да предоставя на работодателя работната си сила за изпълнение на конкретна трудова функция – обучение и възпитание на децата.

Чл. 93. Учителят е длъжен да спазва трудовата дисциплина и да изпълнява всички разумни изисквания на директора.

Чл. 94. Учителят е длъжен да изпълнява работата и трудовите си задължения точно и добросъвестно и да спазва правилниците на детската градина, трудовата дисциплина и разпоредбите на директора.

Чл.95. Учителят в детската градина организира и провежда обучението и възпитанието на децата съобразно ДОС.

Чл.96. Учителят организира и провежда възпитателно-образователна работа в съответната група, като диагностицира знанията и уменията на децата според ДОС и съдейства за пълноценната им интеграция в групата.

Чл.97. Учителят има право да:

   (1)   1. да бъдат зачитани  правата и достойнствата му
          2.да определя методите  и средствата за провеждане на образователния процес съобразно принципите и целите ,определени от ЗПУО

          3.да участва във формирането на политиките за развитие на детската градина

          4.да получава професионална подкрепа  в процеса на изпълнение на служебните си задължения.

           5. да повишава квалификацията си 

           6. да бъде поощряван и награждаван 

 (2) Учителят има следните задължения: 

1). да осъществява обучение и възпитание на децата  в съответствие с държавните образователни стандарти; 

2). да опазва живота и здравето на децата  по време на образователния процес и на други дейности, организирани от институцията; 

3). да зачита правата и достойнството на децата, и другите участници в предучилищното и училищното образование и да сътрудничат и партнират със заинтересованите страни; 

4). да поддържа и повишават квалификацията си съобразно политиките за организационно развитие на съответната институция и специфичните потребности на децата и учениците, с които работят с цел подобряване качеството на образованието им. 
5).създава свое професионално портфолио.

6). 1) Професионалното портфолио се съставя от учителят и включва материали, които доказват:

1. динамиката на професионалните изяви на учителя, както и на децата/учениците, с които работи;

2. постигнатите резултати и придобиването на компетентности от децата и учениците в образователния процес;

3. участие в реализиране на политиките на институцията;

4. професионалното усъвършенстване и кариерното развитие.

(2) Професионалното портфолио подпомага самооценяването на педагогическия специалист, както и неговото оценяване от атестационната комисия за съответствието на дейността му с професионалния му профил и с постигнатите професионални и образователни резултати.

 (3) Професионалното портфолио има следните функции:

1. представителна – представя философията на педагогическия специалист, доказателства за образование, за повишена квалификация и за допълнително придобити компетентности;

2. развиваща – насочена към професионално усъвършенстване и кариерно развитие чрез определянето на конкретни, измерими, осъществими цели и приоритети за професионално развитие;

3. оценъчна – служи за оценяване на достигнатото равнище и постиженията в конкретна област – професионално развитие, обновяване на информацията и знанията, промяна в личностен и в професионален план в процеса на атестирането, и подпомага формирането на умения за обективна самооценка на резултатите от дейността;

4. комуникативна – осигурява обратната връзка с всички заинтересовани страни и информирането на прекия ръководител, на наставника, на колеги, родители, обществения съвет, експерти от регионалното управление на образованието, инспектори от Националния инспекторат по образованието и общината за потребностите и за търсенето на възможности за развитие.

7). Професионалното портфолио на учителя съдържа:

- общи данни – име, образование, допълнителни квалификации;

- документи за практическото приложение на усвоените знания и придобитите умения;

- материали, представящи постиженията на педагогическия специалист;

8). материали от участие в професионални форуми.

 (1) Професионалното портфолио се актуализира в началото на всяка учебна година, като се посочва и периодът, за който се отнасят приложените копия на документи и други материали.

(2) Професионалното портфолио е на хартиен носител или в електронен формат.

(9) На учителя се дължи почит и уважение от децата, родителите, административните органи и обществеността. 

(10) При изпълнение на служебните си задължения учителя, има право на представително облекло за всяка календарна година при условия и по ред, определени с наредба, издадена от министъра на образованието и науката съгласувано с министъра на финансите. Средствата за представителното облекло се осигуряват от бюджета на съответната институция. 

(11) Учителят, които работи в малко населено място извън местоживеенето си, има право на възстановяване на извършените  разходи за транспорт от местоживеенето им до местоработата и обратно или за наем по месторабота при условия и по ред, определени в наредба, издадена от министъра на образованието и науката съгласувано с министъра на финансите. 

(12) При прекратяване на трудовото правоотношение с учителя, които през последните 10 години от трудовия си стаж са заемали длъжност на педагогически специалист в държавна или общинска институция на бюджетна издръжка от системата на предучилищното и училищното образование, се изплаща по-голям размер на обезщетението по чл. 222, ал. 3 от Кодекса на труда – в размер на 11,5 брутни работни/от 01.01.2021г./
Чл.98. Учителят, постигнали високи резултати при възпитанието и обучението на децата, се поощряват с грамота и предметни награди, а чрез медиите дейността им се популяризира за получаване на обществено признание.

Чл. 99. Учителят е длъжен да:

1.
изпълнява задълженията си, определени от КТ, в нормативни актове в системата на народната просвета и в длъжностната характеристика;

2.
изпълнява нормата за задължителна преподавателска работа, определена с Наредба № 4/20.04.2017г.

3.
изпълнява изискванията на Закона за защита на личните данни, Плана за действие при аварии и бедствия и изискванията на ПАБ;

4.
изпълнява решенията на Педагогическия съвет, както и препоръките на контролните органи на РУО ; на МОН;

5. 
спазва утвърдените правилници и графици;

6.
опазва живота и здравето на децата по време на образователно-възпитателния процес и на други дейности, организирани от учителя или ДГ;

7.
повишава професионалната си квалификация;

8.
присъства и активно участва в заниманията по музика;

9.
удостоверява с подписа си данните, подадени на домакина  в таксовата книга;

10.
при отклонение в здравословното състояние на децата да уведомява медицинската сестра и да търси контакт с родителите;

11.
лично да нанася цифром и словом броя на децата в групата за деня и се подписва в Заповедната книга за храна;

12.
спазва Етичния кодекс за работа с деца;

13.
свиква  родителски срещи през учебната година.

Чл.100. Учителят не може да нарушава правата на детето, да унижава личното му достойнство, да прилага форми на психическо и физическо насилие върху тях.
Чл.101. Учителят предварително писмено уведомява директора при извеждане на децата извън детската градина за наблюдения, изложби, концерти, екскурзии др. и в еднодневен срок представя на директора писмен отчет за извършената работа.
Чл.102. При участие на децата в регионални, национални и други мероприятия учителят, придружаващ групата, е длъжен да подготви следните документи: списък на децата – група, ЕГН, подписан от учителя водач и директора и заверен с печата на детската градина, името на медицинската сестра, медицински преглед с дата и място на прегледа, подпис за съгласие на родителя.

Чл.103. Учителят е длъжен да спазва изготвените и утвърдени от директора планове и графици.

Чл.104. Учителят привежда в изпълнение решенията на ПС и законовите нареждания на директора, които се отнасят до неговата група и са свързани с цялостната организация на учебно-възпитателния процес.

Чл.105. Учителят от І смяна посреща лично децата в занималнята или пред входа на съответната група.

Чл.106. Учителят от ІІ смяна изпраща лично всички деца от занималнята на групата, а при хубаво време – от площадката на съответната група.

Чл.107. Учителят от І смяна няма право да преустановяват своята работа преди идването на сменящия ги колега без личното разрешение на директора.

Чл.108. Учителят от ІІ смяна няма право в края на работния си ден да изпращат последните деца от групата, облечени с връхните си дрехи и приготвени за завършване на работния ден.

Чл.109. Учителят няма право да отстранява дете по време на организирани занимания или други извънучебни дейности.

Чл.110. Учителят няма право да оставя децата сами, без надзор по какъвто и да било повод.

Чл.111. Учителят няма право да събира пари от родителите по никакъв повод.

Чл.112. Учителят няма право да се договаря с външни лица или фирми за извършване на нерегламентирани дейности или услуги в групите (фотографски, застрахователни, строителни и пр.) без писмено разрешение от директора.

Чл.113. Забранено е организирането на дейности с децата на политическа, религиозна и етническа основа.

Чл.114. (1) Учителят отговаря за правилното и редовно попълване и водене на документацията според изискванията на ДОС за документите :

1. Електронен Дневник на групата;

2. Месечен и седмичен план;

3. Списъци с присъствията на децата – на 30-о число всеки месец да ги предава на ЗАС;

4. Досиета на децата;

     5.Портфолио

6. Друга документация, свързана с естеството на работата.

(2) Попълва документацията само със син химикал, без да извършва поправки и корекции без знанието на директора.

Чл.115. Учителят подготвя необходимите справки, отчети, информации и други, изисквани от ръководството.

Чл.116. Учителят може да прави предложения пред ПС.

Чл.117. Учителят планира основните и допълнителни дейности  по ДОС за предучилищно образование .

Чл.118. Учителят свиква родителски срещи след уведомяване на директора. На първата среща задължително запознава родителите с  програмната система, по която работи групата, и с правата и задълженията на децата и родителите съгласно този Правилник за дейността . За всяка родителска среща, на която се обсъждат въпроси, свързани с дарителска дейност на родителите, се води протокол, в който се вписват взетите решения. Копие от протокола се връчва на директора.

Чл.119. Учителят контролира редовното посещение на децата и изисква попълването на молби от родителите един ден преди отсъствието им по семейни причини. Събира медицинските бележки от личния лекар в деня на завръщането на детето.

Чл.120. Учителят вписва бройката на присъстващите деца за деня в Дневник на група най-късно до 8,45 часа всяка сутрин. Корекция на бройката в кухнята и при домакина се  прави до 9,00 часа.

Чл.121. Учителят няма право:

1. Да работи две смени с цел удовлетворяване на лична нужда на колега.

2. Да използва за възпитателни цели средства, които противоречат на човешките права и свободи (физически и морални наказания, заплахи, грубо насилие и прекалено ограничение).

3. Да се отделя от децата, ако не е осигурено друго отговорно лице, и да оставя децата на двора и в групата без надзор.

4. Да извежда децата извън детската градина без придружител.

5. Да използва служебното си положение за лично облагодетелстване.

6. Да изменя регламентираното време за храна и почивка на децата.

7. Да напуска работното си място, без да е отразил проведените форми в дневника , както и да го нанася предварително.

8. Да изтрива и нанася корекции върху задължителната учебна документация.

9. Да допуска налагането на идеологически и религиозни доктрини на децата, както и дискриминация на основата на пол, народност, етническа принадлежност и религия.

10. Ако съзнателно подпомага извършването на актове на дискриминация, носи отговорност по силата на Закона за защита срещу дискриминацията.
рност по силата на Закона за защита срещу дискриминацията.
Чл.122. Учителят по музика работи съгласно длъжностната си характеристика.
1. Планира, подготвя и осъществява музикалното възпитание на децата.
2. Подбира и планира адекватни методи, средства, материали, инструментариум за
реализация на конкретната образователна дейност.
3. Изготвя месечно и седмично разпределение на учебния материал, съобразно
образователните програми и прогнозира очакваните резултати, отразява преподавания
материал в задължителната документация – дневници и др..
4. Планира диагностична дейност.
5. Планира взаимодействието с учителите по групи и родителите в образователната
дейност.
6. Участва в планирането на дейности на ниво детска градина.
7. Планира, обогатява и организира необходимите ресурси, МТБ и учебна среда.
8. Планира дейностите, свързани с професионалната си квалификация, усъвършенстване
и развитие.
Чл.123. (1) Медицинският специалист (медицинската сестра) работи съгласно длъжностната си характеристика, изготвена от кмета на общината и изпълняваната работа.

Чл.124. Медицинският специалист разработва и провежда в детската градина:

1. програми, свързани с профилактиката и промоцията на детското здраве;

2. води и съхранява медицинската документация и опазва материалната база в здравните кабинети;

3. при съмнение за инфекциозно заболяване на дете в детската градина уведомява директора, родителите и личния лекар на детето;

4. поддържа постоянна връзка с ръководството на детската градина и с членове на Педагогическия съвет;

5. отговаря за съхранението, отчитането и разходването на медикаментите и консумативите в здравните кабинети;

6. контролира консумирането на храната от децата.

7.следи и контролира изпълнението на НАССР системата .
Чл.125. Медицинският специалист се грижи за осигуряването на здравословни и безопасни условия на възпитание, обучение и труд в детската градина чрез:
1. организирането и провеждането на всекидневен филтър и следене на имунизациите;

2. спазване на строг санитарно-противоепидемичен режим;

3. набелязване мерки за избягване на травми, отравяния и изгаряния;

4. изнасяне нагледна здравна информация на видно и достъпно място в детската градина;

5. периодично обучение на обслужващия персонал и учителите за оказване на първична долекарска помощ при различни видове травми.

Чл.126. На медицинския специалист са възложени и други функции и изисквания съобразно заеманата длъжност и изпълняваната работа:

1.При отсъствие на мед. специалист от яслена група го замества

2. Контролира текущата дезинфекция и я ръководи при епидемиологични взривове.

3. Изготвя и представя на директора и непедагогическия персонал инструкции за работа с дезинфекционни препарати.

4. Всеки месец за 10-дневен период изчислява основния продуктов набор и изпраща 1 екземпляр в РЗИ – физиологична лаборатория.

5. Води дневника за входящ и изходящ контрол на хранителните
 продукти ; води цялостната документация по HACCP системата.

Чл.127. Медицинският специалист е пряко подчинен на директора на детската градина, който определя работното му време съгласно спецификата на работа в нея и Кодекса на труда.

Чл.128. (1) ЗАС  работи съгласно длъжностната си характеристика:

(2) Други функции и изисквания съобразно заеманата длъжност и

изпълняваната работа:

1. Изготвя ТД, ДС по заповед на директора, както и друг вид документи, отразени в длъжностна характеристика.

2. Ежегодно извършва инвентаризация на имуществото в детската градина заедно с комисия.

3. Организира получаването и отчитането на средствата за работно и специално облекло на персонала.

4. Заявява и отчита отпуснатите аванси в определените срокове. Води отчет за изразходваните средства.

5. Участва в изработването на меню, съгласно рецептурник.

6. Проверява хранителните продукти по складовете.

7. Води  ЗАПОВЕДНА КНИГА ЗА ХРАНА  и всеки ден я предоставя за подпис на директора.

8. Стриктно изпълнява заповедите на Кмета на общината за подобряване на финансовата дисциплина и работата на счетоводството на отдел „Образование“.

(3) Няма право да нанася поправки върху требвателните листове и други документи, след подписването им от директора.

(4) Не допуска външни лица в складовете и кухнята.

(5) Води книга за амбалажа в детската градина, предава го навреме и внася сумите в счетоводството срещу квитанция.

(6) Изпълнява задълженията си като член на HACCP екипа.

Чл.129. (1)  ПОМОЩНИК ВЪЗПИТАТЕЛ / ЧИСТАЧ  работи съгласно длъжностната си характеристика:

1.
Спазва установената трудова дисциплина и изпълнява работата, за която се е уговорил в подписания трудов договор.

2.
Отговаря за осигуряването на необходимите здравно-хигиенни условия в групата, в която работи.

3.
Сутрин до пристигането на учителя посреща децата и носи лична отговорност за живота и здравето им.

4.
При необходимост вечер, след приключване на работното време, изпраща закъснелите деца заедно с учителя.

5.
Явява се навреме на работа и е на работното си място до края на работното време.

6.
Явява се на работа в състояние, което му позволява изпълнение на поставените задачи.

7.
Не употребява алкохол и други упойващи вещества през работното време и непосредствено преди явяване на работа.

8.
Използва цялото работно време за изпълнение на възложените задачи.

9.
 Спазва техническите и технологически правила, Правилника за осигуряване на безопасни и здравословни условия на възпитание, обучение и труд, Правилника за дейността на детската градина и всички други законови разпореждания и инструкции на работодателя.

10.
 Пази грижливо материално-техническата и дидактична база, както и пести разходването на ел. енергия, вода, отопление и др. материали.

11.
 Пази авторитета на детската градина и нейния престиж, не злоупотребява с доверието на работодателя.

12.
 Съгласува работата си и подпомага и съдейства при разрешаване проблемите в съответната група и детската градина.

13.
 При отсъствие на титуляр го замества.
14.
 Поддържа района от дворното пространство, за който отговаря.

(2) Други функции и изисквания съобразно заеманата длъжност и изпълняваната работа:

1.
Сервира храната в естетичен вид (всяко ястие в отделен съд) и осигурява вилица, лъжица и нож съобразно възрастта.

2.
Сменя покривките при замърсяване и ги изпира във време, когато е приключил работата си в групата.

3.
При излизане на децата извън детската градина придружава групата с учителя.

4.
Съпровожда децата до тоалетната, когато те са на двора и ги предава лично на учителя.

5.
Сменя спалното бельо 1 път на 2 седмици и при всяко замърсяване. Всяка седмица изтупва одеялата и всеки месец матраците. При замърсяване почиства плафониерите.

6.
По време на оперативки с учителите поема отговорността за живота и здравето на децата.

7.
Повишава своята професионална квалификация и качеството на работа.

8.
При инфекциозно заболяване сменя спалното бельо според изискванията на санитарните органи, извършва усилена дезинфекция.

9.
Спазва задължителното работно облекло – престилка, кърпа за главата, предна престилка.

10.
 Следи за използването от децата на салфетки, тоалетна хартия, носни кърпи.

11.
 Връща своевременно съдовете в кухнята.

12.
 Не оставя на достъпни за децата места дезинфекционни и перилни препарати.

13.
 Всекидневно почиства двора, напръсква пясъчниците, полива цветните алеи.

14.
 Всеки петък от седмицата изтупва килимите и пътеките в занималните, куклените кътове, малките стаи и прави основно почистване и дезинфекция на помещенията.

15.
 Дворът ,прилежащите площи към ДГ и задния двор  се поддържат  от всички помощник възпитатели и чистачи..

Чл.130. (1) КУХНЕНСКИ ПЕРСОНАЛ – работи съгласно длъжностната си характеристика.

Чл.131. Производствената дейност на кухнята в детската градина се организира и ръководи от готвача, който отговаря пряко за работата на помощник готвача.

Чл.132. Готвачът спазва утвърдената технология за производство, следи за сроковете на годност на влаганите продукти, отговаря за правилното съхраняване на готовата продукция и своевременно зареждане на групите.

Чл.133. Готвачът на детската градина присъства лично, всекидневно при изписване на хранителните продукти и при съставянето на менюто.

Чл.134. (1) Храната се приема лично лелите и се разпределя  по групи под ръководството на учителя  както следва:

– сутрешна закуска: от 8,00 ч. до 8,30 ч.;

– обяд и следобедна закуска: от 11,30 ч. до 11,45 ч. и от 13,30 ч. до 13,45 ч.

(2) Други функции и изисквания съобразно заеманата длъжност и изпълняваната работа:

1.
Готвачът следи за грижливата експлоатация на кухненските съоръжения.

2.
Промяната в менюто се прави само със знанието на директора.

3.
Не допуска външни лица в кухненския блок.

4.
При отсъствие на готвача, пом.-готвачът поема неговите функции и носи лична отговорност за правилното оползотворяване на хранителните продукти.

5.
Целият кухненски персонал спазва стриктно изискванията по система HACCP и води редовно документацията по нея.

Чл.135. (1) ОБЩ РАБОТНИК/ изпълнява се от огняра през летния период/ :

(2) Други функции и изисквания съобразно заеманата длъжност и изпълняваната работа:

1.
Изпълнява текущи ремонти в ДГ.

2.
Прави заявки при домакина  за необходимите му материали за ремонт.

3.
Придружава представител на ТСУ и фирми за констатиране на проблеми, възникнали в детската градина.

4.
Помага при разтоварването на хранителните продукти и подреждането им.
5.
Отговаря за порядъка в помещенията: парно , склад .

6.
Изпълнява общи задачи, поставени му от директора.
7.Отговаря за поддържането на дворните площи, поливане, косене.
Чл.136. Педагог ДЯ  е длъжен да:

  1.
изпълнява задълженията си, определени от КТ, в нормативни актове в системата на предучилищно и училищно образование  и в длъжностната характеристика;

  2.
изпълнява изискванията на Закона за защита на личните данни, Плана за действие при аварии и бедствия и изискванията на ПАБ;

   3.
изпълнява решенията на Педагогическия съвет, както и препоръките на контролните 
4. пазва утвърдените правилници и графици;

5.
опазва живота и здравето на децата по време на образователно-възпитателния процес и на други дейности.

6.
повишава професионалната си квалификация;

7.
присъства и активно участва в заниманията по музика;

8.
удостоверява с подписа си данните, подадени на домакина  в таксовата книга;

9.
при отклонение в здравословното състояние на децата да уведомява медицинската сестра и да търси контакт с родителите;

10.
лично да нанася цифром и словом броя на децата в групата за деня и се подписва в Заповедната книга за храна;

11.
спазва Етичния кодекс за работа с деца;

12.
свиква  родителски срещи през учебната година.

Чл.137.  Педагогът  не може да нарушава правата на детето, да унижава личното му достойнство, да прилага форми на психическо и физическо насилие върху тях.
Чл.138. Всички служители нямат право:

1.
Да възлагат непосилни задачи на децата.

2.
Да изказват некомпетентни мнения за дейността на детската градина, в частност на педагогическия екип, да уронват имиджа ù, да изнасят какъвто и да е вид информация, касаеща дейността ù.

3.
На неучтиво отношение към родителите и близките на децата.

4.
Да използват родителите за лични облаги.

5.
Да напускат работното си място, преди да затворят и заключат всички


врати и прозорци.

6.
Да запазват и да изнасят храна вън от детската градина.

7.
Да изнасят перилни и дезинфекционни препарати и да изпират лични вещи.
8.
Да приемат торти и други хранителни продукти, предназначени за празници на децата.

9.
Да допускат външни, непознати лица без легитимация; същите се придружават от служител на детската градина, в случай че желаят среща с директора.

10.
Охранителният режим е дело на всеки служител.

11.
Да допускат пряка или непряка дискриминация спрямо децата, основана на пол, народност, етническа принадлежност и религия.
12.Всички учители и други работещи в ДГ „ Синчец” са длъжни да спазват Закона за закрила на детето, който регламентира правата на детето,принципите и мерките за закрила,които се предприемат в случай ,че детето е в риск. В закона са уредениорганите за закрила на детето, както и правата и задълженията на родителите,настойници и попечители или други лица ,които полагат грижи за детето

    В чл.7,ал.1 от ЗЗД е въведено задължението на всяко лице,незабавно да уведоми дирекция „Социално подпомагане”,Държавна агенция за закрила на детето или МВР,в случай ,че му стане известно,че дете се нуждае от закрила В ал.2се посочва,че задължение да уведоми органите  за закрила на детето има и всяко лице,на което това е станало известно.
     Определението „дете в риск” е всяко дете,което е останало без родителиили, без тяхна грижа , което е жертва на насилие или злоупотреба в или извън семейството му,за което има риск от увреждане на неговото физическо, психическо ,социално развитие. 
Чл.139. Когато е отправен сигнал до директора на детската градина за изнасяне, липса на материали или неправомерното им използване, той проверява сигнала и информира колектива за резултатите от направената проверка.

РАЗДЕЛ II
ПРОФЕСИОНАЛНА КВАЛИФИКАЦИЯ
Чл.140. Учителите и другият педагогически и непедагогически персонал имат право на участие в квалификационни форми, на професионално развитие и израстване и на методически изяви.

Чл.141. Повишаването на квалификацията на педагогическите специалисти се извършва от специализирани обслужващи звена,от висши училища  и научни организации./чл.222ал.1-5 от ЗПУО/
ГЛАВА ПЕТА

ТРУДОВА ДИСЦИПЛИНА, ДИСЦИПЛИНАРНИ НАРУШЕНИЯ 
И НАКАЗАНИЯ

Чл.142. При изпълнение на работата, за която са се уговорили, педагогическият, непедагогическият персонал и служителите са длъжни да:

1. спазват установената трудова дисциплина и да изпълняват работата, за която са се уговорили;

2. се явяват навреме на работа и да бъдат на работното си място до края на работното време;

3. се явяват на работа в състояние, което им позволява да изпълняват възложените им задачи;

4. не употребяват алкохол или други упойващи вещества през работно време;
5. използват цялото работно време за изпълнение на възложените им задачи;

6. спазват техническите и технологическите правила, правилника за осигуряване на безопасни условия на възпитание, обучение и труд, правилника на детската градина и други законови нареждания на директора;

7. пазят грижливо имуществото и материално-техническата база, както и да пестят разходването на електрическа енергия, вода, отопление и други материали;
8. пазят името на детската градина, да не уронват нейния авторитет и престиж, да не злоупотребяват с доверието на работодателя и да не разпространяват за него сведения;

9. съгласуват работата си и да си оказват взаимопомощ и съдействие;

10. изпълняват всички други нареждания, произтичащи от нормативни актове, от колективен трудов договор и от характера на работа.

Чл.143. Персоналът има право:

1. на своевременна, достоверна и разбираема информация, относно дейности и дела на детската градина;

2. да изисква от работодателя обективна и справедлива характеристика за професионалните си качества и резултати от трудовата си дейност или обективна и справедлива препоръка при кандидатстване за работа при друг работодател.

Чл.144. (1) Неизпълнението на трудовите задължения е нарушение на трудовата дисциплина. Нарушителят се наказва с предвидените от КТ дисциплинарни наказания, независимо от имуществената, административно-наказателна или наказателна отговорност, ако такава се предвижда.

(2) За редовно неизпълнение на професионалните си задължения, нарушения на трудовата дисциплина, Правилника за дейността на ДГ, Правилника за вътрешния трудов ред персоналът носи дисциплинарна отговорност и се наказват съгласно КТ.

Чл.145. Нарушение на трудовата дисциплина е всяка форма на виновно неизпълнение на трудовите задължения на персонала, за което се налагат дисциплинарни наказания. Нарушение на трудовата дисциплина е и неизпълнението на задълженията, произтичащи от длъжностната характеристика, и чл. 187 от КТ.

Чл.146. Дисциплинарните наказания се налагат, спазвайки гл. 9, раздел III от КТ.

Чл.147. Видовете нарушения на трудовата дисциплина са конкретизирани в чл. 187 от КТ.

Чл.148. Дисциплинарните наказания са забележка, предупреждение за уволнение и уволнение – чл. 188 от КТ.

Чл.149. Контролът по спазването на трудовата дисциплина се осъществява от директора.

ГЛАВА ШЕСТА

ИМУЩЕСТВЕНА ОТГОВОРНОСТ И ДРУГИ ВИДОВЕ ОБЕЗЩЕТЕНИЯ

РАЗДЕЛ I

ИМУЩЕСТВЕНА ОТГОВОРНОСТ
Чл.150. (1) Персоналът в детската градина съгласно КТ, Закона за счетоводството и длъжностните характеристики носи имуществена отговорност.

(2) ЗАС  зачислява даденото за ползване и съхранение имущество на определените длъжностни лица чрез приемо-предавателни протоколи.

(3) Имуществена отговорност носят и родителите на децата, които при умишлена повреда на имуществото на детската градина възстановяват нанесената щета в 10-дневен срок от откриване на виновното дете.

Чл.151. Всички липси в детската градина се възстановяват както следва:

1. в групите – от учители и чистач;

2. в дирекцията – от директора и чистач, почистващи помещението;

3. в кабинета на ЗАС  – от ЗАС  и чистач, почистващи помещението;

4. в складове – от ЗАС;домакин ДК
5. в коридори, методически кабинет, физкултурен салон, фоайета – от всички служители;

6. в пералня – от чистачите;

7. в кухня – от готвача,готвач ДК, помощник-готвача и работниците в кухнята;

8. в медицинския кабинет – от медицинската сестра и чистачите, почистващи помещението.

РАЗДЕЛ II
ДРУГИ ВИДОВЕ ОБЕЗЩЕТЕНИЯ
Чл.152. Другите видове обезщетения се изплащат на директора, педагогическия, непедагогическия персонал при спазване на гл. XI, раздел III на КТ и постановление № 31 на МС/11.02.94 г. за увеличение в някои случаи на размера на обезщетенията по чл. 222, ал. 3 от КТ – ДВ , бр. 16 /1994 г., доп. бр. 60/1996 г.

ГЛАВА СЕДМА

ЗДРАВОСЛОВНИ И БЕЗОПАСНИ УСЛОВИЯ НА ТРУД

Чл.153. Директорът е длъжен да осигури здравословни и безопасни условия на възпитание, обучение и труд, като:

1. разработи и утвърди правила за осигуряване на безопасни условия на труд;

2. организира провеждането на видовете инструктажи с персонала;

3. осигури санитарно-битово медицинско обслужване.

Чл.154. Директорът взема мерки за предотвратяване на трудови злополуки, установява станалата трудова злополука, уведомява съответните органи и в тридневен срок съставя акт за трудова злополука.

Чл.155. Персоналът на детската градина е длъжен да спазва утвърдените от директора правилници, указания, правила, инструктажи, инструкции и други, свързани с безопасните условия на труд.

Чл.156. За осигуряване на безопасни условия на възпитание, обучение и труд в ДГ до началото на учебната година се изготвят следните планове:

1. на комисията по охрана на труда и защита при природни бедствия и аварии;

2. за действието на персонала при евакуация на децата при земетресение – тренировка и практическо занятие;

Чл.157. За организиране и провеждане на дейностите по създаване и поддържане на безопасни и здравословни условия на възпитание, обучение и труд в ДГ са изградени:

1. комисия по охрана на труда и защита при природни и други бедствия;

2. комисия по здравно възпитание, обучение и контрол;

3. други (изграждат се при необходимост).

ГЛАВА ОСМА

СОЦИАЛНО-БИТОВО И КУЛТУРНО ОБСЛУЖВАНЕ

Чл.158. Средствата за СБКО се осигуряват от работодателя и първостепенните разпоредители с бюджетните кредити в размер на 3 на сто от средствата на работната заплата.

Чл.159. Начинът на използване и разпределение на средствата за СБКО се определя с решение на общото събрание на педагогическия и непедагогическия персонал за срок от една календарна година.

Чл.160. Безплатно работно облекло се осигурява на следните членове на колектива: кухненски персонал; чистачи; домакин; общ работник; учители; директор.
Чл.161. Специално работно облекло и лични предпазни средства се полагат на готвач и пом.-готвач.

Чл.162. Гореизброените членове на персонала на детската градина се задължават по време на изпълнение на трудовите си задължения да използват предоставеното им работно облекло.

Чл. 163. Изгубено, унищожено или повредено работно облекло при изтичане на срока за износване, не по вина на персонала, се подменя с ново. 
Чл.164. Не се допуска компенсации в пари за неизползвано или несвоевременно предоставено работно облекло.

Чл.165. Работно облекло след изтичане на срока за износване не подлежи на връщане.

Чл.166. При прекратяване на трудово правоотношение с член на персонала, последният връща на ДГ зачисленото работно облекло. Този, който не върне работното облекло, заплаща стойността му за срока на доизносването му.

ГЛАВА ДЕВЕТА

ПРОПУСКАТЕЛЕН РЕЖИМ

Чл. 167 (1)ДГ „СИНЧЕЦ” с.Браниполе  работи на следния пропускателен режим:

 (2) Всички входове на сградата през времето от 8,30 ч. до 16,30 ч. се наблюдават от учители и помощник възпитатели Първа и Втора смяна
 (3)При влизане на външни лица в детската градина същите са придружавани от служител до съответното място.

(4) При извеждане на децата на двора чистачите заключват входовете на ДГ.

(5) Входната врата на кухненския блок да се държи винаги заключена, при излизане от нея да се заключва със секрет.

Чл.168. (1) Всеки служител е длъжен сутрин при влизане в сградата да прави оглед и при нередности да уведомява директора, при отсъствието му – ЗАС и органите на РУ на МВР.

(2) Вечер при напускане на работното си място служителите са длъжни да правят проверка на врати, прозорци, чешми, електрически уреди и осветителни тела, а на първия етаж да се проверяват прозорците на медицинския кабинет, изолационна и офис ,пускат дежурното осветление и включат СОТ.

ГЛАВА ДЕСЕТА

ХРАНЕНЕ

Чл.169. (1) В ДГ „СИНЧЕЦ” с.Браниполе  се приготвя храна според изискванията на 
АБХ , РЗИ и     Наредба 9 /10.08.2011г.  ; Наредба 6 /16.09.2011г.  за рационално хранене и по рецептурник, утвърден от МНЗ.
(2) Менюто се изготвя от комисия в състав:  медицинската сестра, ЗАС и готвач и се одобрява от директора.
(3) Медицинската сестра отговаря за ежеседмичното актуализиране на менюто по информационните табла.

Чл. 170. (1) Продуктите за приготвяне на храната се получават ежедневно от склада в присъствието на: медицинската сестра, готвач,ЗАС.

(2) Продуктите за сутрешна закуска се требват от предния ден в присъствието на медицинската сестра, готвач,ЗАС
(3) Отговорност за количеството и качеството на требваните продукти носят готвачът, медицинската сестра и ЗАС.

(4) Контролът за качеството на храната се осъществява ежедневно от директора и медицинската сестра.

(5) От храната всекидневно се заделят проби, които се съхраняват при температура от 0 до 4 С0 за 48 часа.

(6) Храната се разпределя като количество на всяка група от готвача, който е длъжен да я предаде в готов вид на пом.-възпитателя (чистача) не по-късно от 8,30 ч. – сутрешна закуска, 11,30 ч. – обяд и 13,45 ч. – следобедна закуска.

(7) Храната в групата се разпределя и поднася от пом.-възпитателя (чистача) под контрола на учителя.

Чл.171. (1) Порциите на служителите, получаващи храна съгласно Указание и Приложение към него на община „Родопи „ се калкулират и сервират като детски.

(2) Всички служители, които не получават храна съгласно горепосочените указания, могат да се хранят срещу записване и заплащане по установения ред, като получават порции, калкулирани и сервирани като детски. Храната се консумира в детската градина без право на изнасяне навън. Храната се заплаща ежемесечно , срещу което се получава квитанция.

Чл.172. Забранява се внасянето на хранителни и други продукти в детското заведение. Когато това е наложително, произходът им се доказва чрез касова бележка.
ГЛАВА ЕДИНАДЕСЕТА

СЪБИРАНЕ, СЪХРАНЕНИЕ И ОБРАБОТВАНЕ НА ЛИЧНИ ДАННИ

Раздел I
СЪБИРАНЕ,ОБРАБОТВАНЕ,СЪХРАНЕНИЕ И ЗАЩИТА НА ЛИЧНИ ДАННИ В ЛИЧНИТЕ ТРУДОВИ ДОСИЕТА НА СЛУЖИТЕЛИТЕ
Чл.173. Работодателят е длъжен да оформя лично досие на всеки член на персонала в детската градина.

Чл.174. Личното досие задължително съдържа следните документи:

1.
Молба за постъпване на работа с входящ номер

2.
Професионална автобиография

3.
Копие от трудовата книжка, сравнено с оригинала

4.
Копие от Диплом за завършена степен на образование, сравнено с оригинала

5.
Свидетелство за съдимост

6.
Медицински прегледи, заверени от личния лекар на работника и служителя
7.
Служебна бележка за проведен начален инструктаж

8.
Заявления за ползване на отпуски, регистрирани с входящ номер

9.
Заповеди за ползване на отпуски

10.
Други

Чл.175. Личните досиета на персонала се съхраняват в кабинета на ЗАС.
Чл.176. Достъп до личните досиета има само директорът на детската градина и ЗАС.

.

Раздел II
СЪБИРАНЕ,ОБРАБОТВАНЕ, СЪХРАНЕНИЕ И ЗАЩИТА НА ЛИЧНИТЕ ДАННИ В ЩАТНОТО РАЗПИСАНИЕ
Чл.177. Директорът на детската градина е отговорен за изготвянето на щатно разписание на персонала в началото на всяка календарна година, както и при промяна на щата, работната заплата и други.

Чл.180. Щатното разписание съдържа следната информация:

1. Номер по ред

2. Длъжност

3. Трите имена на работника и служителя

4. Образователна степен

5. Номер на нормативен документ, изискващ промяна на щатното разписание
6. Код по НКИД

7. Код по НКП

8. Минимално трудово възнаграждение

9. Трудов стаж по специалността

10. Индивидуално трудово възнаграждение

11. Общ трудов стаж в проценти

12. Сума в лева

13.
Сума за безплатна храна

14.
Сума за придобито НКС

15.
Брутно трудово възнаграждение

Чл.179.Щатното разписание се изготвя от ЗАС                                                                                             подписва се от счетоводителя, съгласува се е кмета на общината и се утвърждава от директора на детската градина.

Чл.180. Копие от щатното разписание се съхранява при счетоводителя, районната администрация и при директора на детската градина.

Чл.181. Достъп до щатното разписание имат само счетоводителя, ЗАС и директора.

Раздел III
СЪБИРАНЕ,ОБРАБОТВАНЕ, СЪХРАНЕНИЕ И ЗАЩИТА НА ЛИЧНИТЕ ДАННИ В ЗДРАВНИТЕ ДОСИЕТА  НА СЛУЖИТЕЛИТЕ
Чл.182. Директорът на детската градина е длъжен да събира и обработва здравното досие на всеки един член на персонала.

Чл.183. Здравното досие съдържа болнични листове, здравни книжки и експертно решение на ТЕЛК.

(1) Болничните листове се представят на директора най-късно до 1 ден след издаването им.

(2) Директорът издава входящ номер на болничния лист и заедно е необходимите документи се препращат в НАП от счетоводителя или от ЗАС.

(3) Здравните книжки се презаверяват всяка година в РЗИ и се съхраняват от медицинската сестра в медицинския кабинет.

(4) Експертните решения от ТЕЛК удостоверяват процента на нетрудоспособност на работника и служителя, предоставят се на директора и счетоводителя и се съхраняват в личното досие на лицето.

Чл.184. Достъп до данните за здравното състояние на работниците и служителите в детското заведение имат старшата медицинска сестра, ЗАС, счетоводителят и директорът.

Раздел IV
СЪБИРАНЕ,ОБРАБОТВАНЕ, СЪХРАНЕНИЕ И ЗАЩИТА НА ЛИЧНИТЕ ДАННИ В РЕГИСТЪРА НА ТРУДОВИТЕ ЗЛОПОЛУКИ
Чл.185. Директорът на детската градина е длъжен да води книга за регис­триране на актове за трудовите злополуки.

Чл.186. Регистърът на трудовите злополуки съдържа следните данни:

1. Номер и дата на декларацията;

2.
Входящ номер на декларацията в НАП;

3.
Трите имена на пострадалия;

4.
ЕГН на пострадалия;

5.
Място на злополуката;

6.
Време на злополуката;

7.
Номер и дата на разпореждането на НАП за приемане или неприемане на злополуката;

8.
Последици от злополуката.

Чл.187. Регистърът на трудовите злополуки се съхранява в кабинета на директора.

Чл.188. Достъп до данните на лицето, претърпяло трудова злополука, имат ЗАС, счетоводителят и директорът.

Раздел V
 СЪБИРАНЕ,ОБРАБОТВАНЕ, СЪХРАНЕНИЕ И ЗАЩИТА НА ЛИЧНИТЕ ДАННИ  НА ДЕЦАТА
Чл.189. Всяко дете, постъпило в детската градина, има лично досие.

Чл.190. Личното досие на децата съдържа следните документи:

1.
Заявление за постъпване

2.
Медицинска здравно-профилактична карта

3.
Имунизационен картон

4.
Документи, доказващи правото му да ползва преференции при плащане на такса в детската градина

5.
Медицински бележки за извинение на отсъствията му

6.
Молба, парафирана от директора за отсъствие от детската градина

7.
Други

Чл.191. Учителите по групи оформят личните досиета на всички деца в групите и изискват необходимите документи.

Чл.192. Съхраняването на документите на децата става както следва:

(1) Учителите съхраняват заявлението за постъпване, копие от акта за

раждане и парафираните от директора молби за отсъствие.

(2) Медицинската сестра съхранява медицински бележки за извиняване на отсъствията, лична здравно-профилаклична карта и имунизационен картон. При изписване на детето от детска градина или при напускане медицинската сестра е длъжна да предаде документите на родителите.

(3) ЗАС  съхранява документите на децата, от които е видно, какъв вид преференция ползват при заплащане на такса в детската градина. 

ЗАС е длъжен да изисква от родителите актуализация на тези документи през шест месеца.

ГЛАВА ДВАНАДЕСЕТА

ДОПЪЛНИТЕЛНИ РАЗПОРЕДБИ

§1. Трудовият колектив в детската градина се разпределя на педагогически и непедагогически персонал.

§2. Работниците и служителите в детската градина имат право да образуват синдикални организации, които сами изработват и приемат свои устави и правила, организират своето управление и определят своите функции.

§3. Директорът съдейства и създава условия за осъществяване дейността на синдикалните организации.
§4. Детската градина може да сключи само един колективен трудов договор между директора и синдикалните организации по реда на КТ.

§5. Общото събрание се състои от всички членовете на персонала и само определя реда за своята работа.

§6. Общото събрание е редовно, когато на него присъстват повече от половината от членовете на колектива и приема решенията си с обикновено мнозинство от присъстващите.

§7. Педагогическият съвет е колективен орган за управление на детската градина и неговият състав и функции са определени със ЗПУО и Правилника за дейността на Педагогическия съвет.

ПРЕХОДНИ И ЗАКЛЮЧИТЕЛНИ РАЗПОРЕДБИ

§8. Този правилник се издава от директора на детската градина на основание чл. 181 от КТ и в съответствие със съществуващата нормативна уредба.

§9. Разпоредбите на правилника за вътрешния трудов ред не противоречат на нормативните актове и на колективния трудов договор.

§10. Неотменна част от настоящия правилник са Кодексът на труда, Законът за народна просвета,ЗПУО, съответните длъжностни характеристики, колективният трудов договор и други.

§11. Действието на настоящия правилник се разпростира по отношение на ръководството на детската градина, педагогическия и непедагогическия персонал.

§12. Директорът на детската градина запознава целия трудов колектив с настоящия правилник.

§13. Неизпълнението на Правилника за вътрешния трудов ред е нарушение на трудовата дисциплина. За нарушение на вътрешния трудов ред се счита всяко неизпълнение на задълженията, посочени в правилника. При констатиране на такива директорът определя наказанията съгласно действащите в момента разпоредби на КТ.

§14. Контролът по изпълнението на правилника се възлага на директора на детското заведение и на ръководството му.

§ 15.Правилникът е приет на 15.09.2025 г. с Протокол № 1 на Общо събрание.
     §16. Правилникът е утвърден със заповед №РД-07-27/ 17.09.2025 г. и влиза в сила от датата
на утвърждаването му.

СЪГЛАСУВАНО :
Председател на Синдикалната организация в ДГ  „Синчец „- Павлина Станева

